Fico, Robert, predseda vlády SR (2014-05-29):
Ďakujem pekne, pán poslanec, za otázku. Ukrajinsko-ruské napätie je už dlhší čas zdrojom obáv o plynovú bezpečnosť v Európe a Slovensko, keďže sa nachádza tam, kde sa nachádza, je v epicentre tohto plynovo-politického súboja. Pritom si treba uvedomiť, že naša krajina, tak ako väčšina európskych štátov, nemá vlastné zdroje zemného plynu a sme takmer na 100 % závislí na dodávkach z Ruskej federácie, pričom takmer celá naša spotreba sa prepravuje k nám cez územie Ukrajiny. Primárnym cieľom vlády je preto chrániť krajinu, občanov a priemysel pred energetickou krízou. A druhou, nemenej dôležitou vecou je ochraňovať naše záujmy v oblasti tranzitu plynu. Ako viete, ruský prezident Vladimír Putin oznámil v liste premiérom viacerých európskych krajín, že ak Ukrajina nezaplatí za už dodaný plyn približne 3,5 mld. dolárov, s účinnosťou od 1. júna 2014 Gazprom stopne dodávku tejto suroviny cez územie nášho východného suseda. Nemá význam maľovať akékoľvek čierne scenáre a strašiť verejnosť, ale ak sa tak stane, pocítiť to môže celý európsky trh vrátane ruskej ekonomiky. My si plne uvedomujeme vzniknutú situáciu, stali sme sa krajinou tlačenou dvoma obrovskými balvanmi súčasne, a preto sa musíme správať maximálne rozumne. Práve z uvedených dôvodov som minulý týždeň zvolal Bezpečnostnú radu Slovenskej republiky, kde sme sa snažili nájsť východisko z neľahkej situácie. Môžem zodpovedne prehlásiť, že na prípadnú plynovú krízu sme dnes pripravení lepšie ako v roku 2009 a naša plynová bezpečnosť je historicky na najvyššej úrovni. V rámci prepojenia slovenskej a českej prepravnej siete boli vykonané technické opatrenia, ktoré umožnia reverzný tok plynu z Českej republiky na Slovensko s kapacitou 67 mil. m3 denne. Rovnakým spôsobom môžeme získať plyn aj z Rakúska, a to v objeme 23,8 mil. m3 denne. Zároveň dcérska spoločnosť SPP Eustream v minulom období realizovala opatrenia, ktoré umožňujú reverzný tok plynu v rámci prepravnej siete na Slovensku. Reverzným tokom je možné zo západu na východ prepraviť množstvo plynu, ktoré je väčšie ako maximálna spotreba na Slovensku v zimných mesiacoch. Taktiež sa intenzívne pracuje na nových projektoch prepojení plynárenských sietí. Slovenská a maďarská plynárenská sieť boli 27. marca 2014 slávnostne prepojené vybudovaným plynovodom. Začatie testovacej prevádzky sa očakáva v najbližšom čase a komerčná preprava zemného plynu prostredníctvom nového prepojenia by sa mala začať 1. januára 2015, pričom ročná kapacita tohto plynovodu je predpokladaná vo výške 4,8 mil. m3 denne. Projekt prepojenia prepravných sietí Slovenska a Poľska postupuje v zmysle vzájomných dohôd prevádzkovateľov prepravných sietí. So zámerom podpory prepojenia plynárenských sietí s Poľskom bola 22. novembra 2013 v Bratislave podpísaná dohoda medzi vládou slovenskou a poľskou o spolupráci pri realizácii projektu plynovodu spájajúceho poľskú a slovenskú prepravnú sieť. Keď zhrnieme vykonané opatrenia, máme k dispozícii niekoľko nástrojov, ktoré našej krajine zaistia bezpečnosť dodávok plynu. V zmysle zákona o energetike je stanovená povinnosť pre účastníkov trhu s plynom zaistiť štandard bezpečnosti dodávok pre chránených odberateľov na 30 dní pre priemerný denný objem v zimnom období, teda od 1. novembra do 31. marca kalendárneho roka. Dodávka zemného plynu pre odberateľov na území Slovenska je zabezpečená na základe zmluvných vzťahov s jednotlivými dodávateľmi. SPP ako najvýznamnejší dodávateľ plynu má uzavretú dlhodobú zmluvu o dodávkach plynu s Gasprom Exportom. Okrem toho aj diverzifikačnú zmluvu so spoločnosťou E.ON Ruhrgas o dodatočných dodávkach plynu, ktoré by mali byť k dispozícii pre potreby slovenského trhu v čase krízy. Podpísaná bola na obdobie desať rokov. E.ON Ruhrgas dodá SPP v prípade krízy zo svojich západných zdrojov plyn až do celkovej výšky 500 mil. m3 ročne. Garantuje dodávky plynu nezávisle od prepravy cez územie Ukrajiny, pričom by boli zabezpečované reverzným tokom z Českej republiky. Navyše v zásobníkoch máme uskladnených spolu približne 2,2 mld. m3 plynu. Predpokladané obdobie, počas ktorého by bolo možné využívať tieto zásoby, ak by sme žiadne iné dodávky plynu nemali, je približne do konca jesene 2014, ale opakujem, toto je najhorší scenár, rátame stále, že máme možnosti dostať plyn zo západu smerom na východ. Rezort hospodárstva, ktorému primárne prináleží kompetencia zabezpečenia energetickej bezpečnosti, v súvislosti s aktuálnou situáciou za účelom bezpečných a spoľahlivých dodávok plynu sústavne sleduje a vyhodnocuje stav, ktorý je momentálne uspokojivý. Ministerstvo je pripravené v spolupráci s dotknutými inštitúciami aj s rozhodujúcimi účastníkmi trhu s plynom prijať ďalšie prípadné opatrenia na národnej úrovni. Zástupcovia rezortu aktívne pracujú v koordinačnej skupine pre plyn zriadenej v zmysle nariadenia Európskeho parlamentu a Rady o opatreniach na zaistenie bezpečnosti dodávky plynu. Oblasť energetickej bezpečnosti bude aj jednou z priorít slovenského predsedníctva vo vyšehradskej skupine. Predsedníctvo sa zameria na posilnenie regionálnej dimenzie bezpečnosti dodávok zemného plynu, prípravou spoločných preventívnych a núdzových opatrení, akými sú napr. príprava návrhu spoločného preventívneho akčného plánu na regionálnej úrovni a spoločného núdzového plánu na základe nariadenia o opatreniach na zaistenie bezpečnosti dodávky plynu. Všetky uvedené fakty poukazujú, že vláda Slovenskej republiky s plnou zodpovednosťou pristupuje k zabezpečeniu dodávok plynu, o to viac dnes v súvislosti s krízou a eskaláciou napätia na Ukrajine. Podmienkou každého riešenia musí byť, aby nebola ohrozená bezpečná preprava a dodávka plynu pre odberateľov na Slovensku, ako aj v celej Európskej únii. Našou prioritou je, aby odberatelia – či už ide o domácnosti, malých odberateľov alebo o priemysel – mali bezpečné dodávky plynu a nebolo nutné akýmkoľvek spôsobom obmedzovať jeho spotrebu. Túto prioritu budeme tvrdo obhajovať, či už na národnej, alebo medzinárodnej úrovni. Vážený pán poslanec, ako iste viete, Ukrajina dlhodobo vyvíjala aktivity spojené s úsilím realizovať reverznú prepravu plynu cez územie Slovenskej republiky na Ukrajinu. Okrem prevádzkovateľov prepravných sietí, spoločnosti Eustream a spoločnosti Ukrtransgaz, bola do rokovaní o projekte zapojená aj Európska komisia. Už od začiatku rokovaní sa zvažovali dve alternatívy prepravy na Ukrajinu. Fyzický tok a virtuálny tok plynu. Čo sa týkalo fyzickej prepravy plynu, spoločnosť Eustream v minulosti realizovala tzv. proces open season, jednoducho ponúkli sme Ukrajine plyn. Tento bol uskutočnený dňa 15. októbra 2012. Výsledky nepotvrdili postačujúci záväzný záujem účastníkov trhu o nové fyzické kapacity pre prepravu na Ukrajinu a proces open season bol vyhlásený ako neúspešný. Pri virtuálnom reverze ide o realizáciu obchodných tokov bez fyzickej prepravy plynu. V nadväznosti na kontrakt medzi spoločnosťami Naftogaz a RWE uskutočnili prevádzkovatelia prepravných sietí počas roka 2013 dva pokusy o realizáciu virtuálnej prepravy plynu zo Slovenska na Ukrajinu. V obidvoch prípadoch sa prepravu nepodarilo uskutočniť. Dôvodom bola skutočnosť, že ukrajinská spoločnosť nedisponuje potrebnými dátami, a tak nebola schopná k existujúcim kódom na slovenskej strane priradiť ekvivalent na strane ukrajinskej. Paralelne s týmito aktivitami prebiehali aj rokovania o prepojovacích dohodách. Pozornosť sa sústredila na prípravu memoranda o porozumení o možnom riešení prepravy plynu v smere zo Slovenska na Ukrajinu medzi spoločnosťami Eustream a Ukrtransgaz a podpis tzv. štandardnej prepojovacej zmluvy. Návrh memoranda bol pripravený už koncom roku 2013. Memorandum malo byť podpísané v Bratislave v decembri 2013. K jeho podpisu v zmysle dohôd však nedošlo. Následne sa situácia zdramatizovala ďalším politickým vývojom na Ukrajine. 15. apríla 2014 sa uskutočnilo rokovanie o reverze plynu vo Veľkých Kapušanoch. Eustream bol pripravený na podpis memoranda s využitím plynovodu Vojany – Užhorod, tzv. variant Vojany. Ukrajinská strana však naďalej požadovala reverz prostredníctvom hlavných línií prepravnej siete. Jednoducho chceli otočiť hlavný reverz naopak, smerom zo západu na východ. Okamžitá reverzná dodávka cez Veľké Kapušany využitím jednej z hlavných línií prepravnej siete Eustream však nebola akceptovateľná, nakoľko by ohrozila energetickú bezpečnosť Slovenskej republiky a Európskej únie. Ďalšie rokovanie sa uskutočnilo na úrovni ministrov v Bratislave 24. apríla 2014, ale keďže k dohode o podpise memoranda nedošlo, rokovania pokračovali 25. a 26. apríla 2014. Skončili úspechom a text memoranda bol finalizovaný. Pre Slovenskú republiku bola jediná možná alternatíva prepravy v smere západ – východ fyzickým tokom plynu zo Slovenska na Ukrajinu so zodpovedajúcim technickým riešením prostredníctvom navrhovaného plynovodu Vojany. Predstavitelia spoločnosti Eustream a Ukrtransgaz podpísali memorandum o porozumení o možnom riešení prepravy plynu v smere zo Slovenska na Ukrajinu 28. apríla 2014. Na podpise memoranda som sa zúčastnil osobne, rovnako aj predseda Európskej komisie Barroso, podpredseda Európskej komisie Šefčovič, minister hospodárstva Malatinský, ako aj ukrajinský minister energetiky a uhoľného priemyslu Prodan. Memorandum stanovuje spoluprácu oboch prevádzkovateľov v súvislosti so štandardným tokom, ako aj s reverzným tokom plynu v zmysle platného legislatívneho rámca. Strany na realizáciu projektu využijú vlastné investičné prostriedky. V prvej fáze bude možné prepravovať na Ukrajinu približne 8,8 mil. m3 denne, pričom v prípade uskutočnenia ďalších krokov by sa kapacita zvýšila až na 22 mil. m3 denne. V zmysle podpísaného memoranda slovenský prepravca vyvinie úsilie na prepravu plynu na Ukrajinu v maximálnom možnom objeme, t. j. 8 až 10 mld. m3 ročne, ktoré umožňuje plynovod Vojany, ešte v tomto roku. Zároveň sa bude rokovať o ďalších možnostiach spolupráce vrátane možnosti štandardného fungovania Ukrtransgaz ako prevádzkovateľa prepravnej siete. Z pohľadu hodnotenia celého vývoja možno konštatovať, že slovenský prevádzkovateľ prepravnej siete Eustream vyvíjal počas uplynulého obdobia aj za podpory vlády Slovenskej republiky nemalé úsilie na realizáciu reverzného toku plynu s Ukrajinou. Slovenská republika pri rokovaniach podporovala štandardný postup pri príprave spätného toku plynu v súlade s pravidlami legislatívy Únie. Prioritou riešenia zo strany Slovenska je neohroziť bezpečnú prepravu a dodávku plynu pre odberateľov na našom území, ako aj celej Európskej únie. Presadzované riešenie reverzného toku navrhnuté Slovenskou republikou bolo najlepšou možnou alternatívou z technického, časového aj právneho hľadiska. Čo sa týka súčasnej situácie, slovenský prepravca zemného plynu spoločnosť Eustream 26. mája 2014 opäť spustil procedúru open season. V tomto procese bude v nasledujúcich týždňoch zisťovať záväzný záujem účastníkov trhu o prepravné kapacity plynu na Ukrajinu cez plynovod Vojany. Prepojenie Slovenska a Ukrajiny spojí prepravné siete operátorov cez nový prepojovací bod Budince, v blízkosti existujúceho prepojovacieho bodu Veľké Kapušany. Toto prepojenie ponúka nové príležitosti na prepravu plynu a posilní cezhraničnú likviditu. Registrovaní účastníci procesu môžu predložiť svoje požiadavky do 23. júna 2014. Vážený pán poslanec, vyslovím celkom otvorene, že národným záujmom Slovenskej republiky je čo najväčší objem prepravy zemného plynu do západnej Európy práve cez Ukrajinu a Slovensko. Žiaľ, viaceré ukrajinské politické garnitúry postupne znižovali celkovú energetickú bezpečnosť a spoľahlivosť spoločnej prepravnej trasy, a to aj na úkor Slovenska. Niektorí opoziční poslanci a médiá skôr venovali aj venujú pozornosť nervozite ruskej strany a menej prešľapom na ukrajinskej strane vrátane veľkých politických korupčných škandálov súvisiacich práve so zemným plynom. V skutočnosti na ukrajinskej strane prispievajú, v úvodzovkách, k postupnému vysychaniu spoločného tranzitu zemného plynu. Je v záujme oboch susedov, aby sme si uvedené uvedomili a dlhodobo a koncepčne riešili v našich politických a ekonomických medzinárodných vzťahoch. Ďakujem pekne. (Potlesk.)